text: Slagteri i Gedved genopstår
  18 oktober 2012 kl. 08.38
  En gruppe fjerkræproducenter vil genoplive fjerkræslagteriet i Gedved nord for Horsens. De er i dag leverandører til Rose Poultry med afdelinger i Vinderup, Brovst og Padborg, og de står for syv millioner slagtninger om året.
  Udbryderne er utilfredse med de økonomiske vilkår, som Rose Poultry giver dem, oplyser Maskinbladet.
  Fjerkræproducenterne har overtaget slagteriet i Gedved 1. september.
  Slagteriet har stået tomt siden Gern Fjerkræ gik konkurs i 2006. Gern Fjerkræ nedlagde afdelingerne i Vamdrup, Odder og Gern for at samle produktionen i Gedved i 2004.
  Forinden havde to andre selskaber inden for få år opgivet at drive fjerkræslagteri i Gedved.
  